text: Chauffør dræbt ved fald fra lastbil
  20 april 2018 kl. 03.34
  En 49-årig chauffør har mistet livet ved arbejdsulykke i Taulov ved Fredericia, da han faldt ned fra sin lastbil.
  Der er tale om en 49-årig lastbilchauffør fra Randers. Ulykken skete torsdag formiddag på C. F. Tietgens Vej i et industriområde i Taulov. Sydøstjyllands Politi fik anmeldelsen om ulykken klokken 11.10.
  Det var en anden lastbilchauffør, der fandt manden og kontaktede alarmcentralen.
  Der var ingen vidner til ulykken, men politiets undersøgelser peger på, at lastbilchaufføren har stået oppe på lastbilens anhænger, der var stablet med betonklodser. 
  - Derfra falder den 49-årige mand og slår hovedet ned i nogle fliser på jorden. Det er uvist, hvor længe han har ligget der, før han bliver fundet. Man forsøgte med førstehjælp og hjertemassage, men da ambulancen kom frem, var han død, oplyser vagtchef Jesper Brian Jensen, Sydøstjyllands Politi, fredag morgen til TV SYD.
  Den 49-årige mands pårørende er underrettet. Det samme er Arbejdstilsynet, som undersøger sagen.
  